**Likumprojekta “Par grozījumiem Konvencijā par dārgmetālu izstrādājumu pārbaudi un zīmogošanu” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Par grozījumiem Konvencijā par dārgmetālu izstrādājumu pārbaudi un zīmogošanu” mērķis ir pilnveidot atbilstoši mūsdienu tendencēm Konvencijas par dārgmetālu izstrādājumu pārbaudi un zīmogošanu (tās 1988.gada 18.maija redakcija ar 1998.gada 25. un 26.maija, 2001.gada 9.janvāra un 2002.gada 15.oktobra grozījumiem) (turpmāk – Konvencija) redakciju.Ņemot vērā, ka dārgmetālu izstrādājumu jomā tiek ieviestas aizvien jaunas metodes dārgmetālu izstrādājumu pārbaudēm un zīmogošanai, Konvencijas izveidotās Pastāvīgās komitejas dalībvalstis ir vienojušās par nepieciešamajām izmaiņām Konvencijas pielikumos, kas nosaka vienotas tehniskas prasības un pilnvaroto proves pārbaužu iestāžu veikto kontroļu darbības.Likums stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Konvencijas izveidotā Pastāvīgā komiteja vienojās (2018.gada 20.aprīļa Konvencijas par dārgmetālu izstrādājumu pārbaudi un zīmogošanu izveidotās Pastāvīgās komitejas sanāksme (Stokholma (Zviedrija)) (turpmāk – Protokols) grozīt 1972.gada 15.novembra Konvencijas I un II pielikumu. Atbilstoši Konvencijas 10.panta ceturtajai daļai, Depozitārijs (Zviedrijas Karaliste) par to paziņoja (Zviedrijas Karalistes Ārlietu ministrijas 2018.gada 31.maija vēstule) visām Konvencijas dalībvalstīm. Savukārt Konvencijas 11.panta ceturtais un piektais punkts nosaka, ka, ja no Pastāvīgās komitejas ir saņemts priekšlikums par Konvencijas pielikumu grozījumu, Depozitārijs par to paziņo visām Līgumslēdzējām valstīm un pielikumu grozījumi stājas spēkā sešu mēnešu laikā pēc tam, kad par to izziņojis Depozitārijs, ja vien kādas Līgumslēdzējas valsts valdība nav iebildusi vai ja grozījumā nav paredzēts vēlāks spēkā stāšanās datums.Ņemot vērā, ka noteiktajā termiņā nav saņemta Konvencijas dalībvalstu negatīva atbilde, Konvencijas pielikumu grozījumi stājās spēkā 2019.gada 1.janvārī, kas arī jāpārņem Konvencijas dalībvalstīm nacionālajos normatīvajos aktos. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma “Par valsts proves uzraudzību” 3.pantu – Latvijas Republikā dārgmetālu izstrādājumus zīmogo ar proves zīmogiem, kuros norādītā prove atbilst Konvencijā par dārgmetālu izstrādājumu pārbaudi un zīmogošanu noteiktajām provēm un standartā LVS EN 29202:2000 “Rotaslietas — Dārgmetālu sakausējumu tīrība” noteiktajām provēm. Valsts proves uzraudzību Latvijas Republikā veic valsts sabiedrība ar ierobežotu atbildību “Latvijas proves birojs”, kuras laboratorija ir akreditēta atbilstoši akreditācijas standarta – LVS EN ISO/IEC 17025:2017 prasībām. Dārgmetālu izstrādājumu zīmogošana ar proves zīmogiem ir atzīta par efektīvu patērētāju interešu aizsardzības līdzekli. Dažādu valstu savstarpēja zīmogu atzīšana balstās uz starpvalstu līgumu bāzes un Konvencijā noteiktiem principiem.Konvencijas mērķis ir atvieglot Konvencijas dalībvalstīm starptautiskās tirdzniecības ar dārgmetālu izstrādājumiem nosacījumus, nodrošinot patērētāju tiesību aizsardzības ievērošanu un paredzot Konvencijas dalībvalstu proves pārbaudes iestāžu zīmogu savstarpējo atzīšanu. Konvencija nosaka dārgmetālu izstrādājumu pārbaudes un zīmogošanas metožu un procedūru standartu, tehnisko noteikumu un vadlīniju starptautisko saskaņošanu.Konvencijas I un II pielikuma izmaiņas aktualizē un pilnveido pielikumos izmantoto terminu definīcijas, zīmogošanas tehniskās prasības un pilnvaroto proves pārbaudes iestāžu veiktās darbības. Izmaiņas nepieciešamas, jo jomas darbības procesus ietekmē jauninājumi zīmogošanas metodēs un tehnoloģiskajos risinājumos.**Konvencijas I pielikums “Definīcijas un tehniskās prasības”.***Definīcijas.*Sadaļā tiek redakcionāli pilnveidots definīciju saturs, kā arī iekļauti papildu terminu skaidrojumi, piem., jauktu dārgmetālu izstrādājums, daudzmetālu izstrādājums, proves pārbaude.*Tehniskās prasības.*Sadaļa tiek redakcionāli pilnveidota, izslēdzot tiešu atsauci uz izstrādājumiem, uz kuriem neattiecas Konvencija, kā arī nosakot Konvencijas proves standartus.Papildus tiek pilnveidota redakcija attiecībā uz lodmetāla izmantošanas principiem, parasto metāla daļu un metālus nesaturošu daļu izmantošanu dārgmetālu izstrādājumos, kā arī daudzmetālu izstrādājumu izmantošanas nosacījumiem.**Konvencijas II pielikums “Pilnvaroto proves pārbaudes iestāžu veiktā kontrole”.***Vispārīga informācija.*Detalizēti skaidroti proves pārbaudes iestādes rīcības principi, pārbaudot dārgmetālu izstrādājumus. *Pārbaužu veikšana.*Papildus iekļauta norma, kas paredz darbības attiecībā uz dārgmetālu izstrādājumu, kas iesniegti apzīmogošanai ar Vienoto pārbaudes zīmogu, pārbaudēm.*Pārbaudes metodes un analīzes metodes.*Redakcionāli pilnveidots normas saturs, nosakot proves pārbaudes iestādes pārbaužu un analīžu metodes izmantošanu pienākumu.*Zīmogošana.*Redakcionāli pilnveidots normas saturs, nosakot Vienotā pārbaudes zīmoga (CCM) izmantošanas nosacījumus. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, valsts sabiedrība ar ierobežotu atbildību “Latvijas proves birojs”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2035 saimnieciskās darbības veicēji, kas izmanto valsts sabiedrības ar ierobežotu atbildību “Latvijas proves birojs” sniegtos pakalpojumus. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi Konvencijas pielikumos neparedz ietekmi uz tautsaimniecību vai administratīvā sloga izmaiņas.Izmaiņas, kas tiešā veidā attiecas uz valsts sabiedrības ar ierobežotu atbildību “Latvijas proves birojs” darbību, neparedz izmaiņas izmantojamajās metodēs vai citos procesos.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Apstiprinot 2018.gada 20.aprīļa Konvencijas izveidotās Pastāvīgās komitejas Protokolu, ar ko pieņemts grozīt 1972.gada 15.novembra Konvencijas par dārgmetālu izstrādājumu pārbaudi un zīmogošanu (tās 1988.gada 18.maija redakcija ar 1998.gada 25. un 26.maija, 2001.gada 9.janvāra un 2002.gada 15.oktobra grozījumiem) I un II pielikumu, Latvijas Republika uzņemas saistības, ko nosaka ar šo Protokolu noteiktā vienošanās. |
| 3. | Cita informācija | Uzņemtās saistības, kas izriet no Protokolā noteiktās vienošanās, nav pretrunā ar nacionālā normatīvā regulējuma prasībām un saistībām, kas Latvijas Republikai izriet no dalības Eiropas Savienībā. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji var līdzdarboties projektā izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē.Informācija par projekta izstrādi papildus publicēta Valsts kancelejas tīmekļvietnē sadaļā “Sabiedrības līdzdalība”. |
| 2. | Sabiedrības līdzdalība projekta izstrādē | Sabiedrības pārstāvji var līdzdarboties projekta izstrādē, rakstveidā sniedzot viedokļus par projektu, par kuru 2019.gada 21.jūnijā publicēta informācija Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”, adrese: <https://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project577>un Valsts kancelejas tīmekļvietnē sadaļā “Sabiedrības līdzdalība”, adrese:<https://www.mk.gov.lv/content/ministru-kabineta-diskusiju-dokumenti> |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Sabiedrībai normatīvais akts pēc pieņemšanas tiks paziņots, to izsludinot ar publikāciju oficiālajā izdevumā “Latvijas Vēstnesis”, kā arī normatīvais akts būs pieejams bezmaksas tiesību aktu datu bāzē www.likumi.lv. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu ministrija, valsts sabiedrība ar ierobežotu atbildību “Latvijas proves birojs”. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neparedz izmaiņas pārvaldes funkcijās un institucionālajā struktūrā.Jaunas institūcijas netiek veidotas, esošās institūcijas netiek likvidētas vai reorganizētas.Projekts tiks realizēts esošo cilvēkresursu un finansējuma ietvaros. |
| 3. | Cita informācija | Nav. |

Finanšu ministrs J.Reirs

Šidlovskis, 67083894

Edgars.Sidlovskis@fm.gov.lv